मणिपुर के BJP विधायक बोले- हिंसा में सरकार शामिल; ट्विटर में नीली चिड़िया की जगह X
)Dainik Bhaskar Morning News and Latest Headlines; Here are today's top stories for you On Dainik Bhaskar. मणिपुर पर संसद में हंगामा, आप सांसद संजय सिंह सस्पेंड: खड़गे का आरोप - ज्ञानवापी में 26 जुलाई तक नहीं होगा ASI सर्वे: सुप्रीम कोर्ट ने कहा
नमस्कार,
कल की बड़ी खबर मणिपुर हिंसा को लेकर राज्य के भाजपा विधायक के बयान की रही। एक खबर काशी के 32 साल पुराने ज्ञानवापी मस्जिद केस से जुड़ी रही। हम भाजपा विधायक का बयान और ज्ञानवापी मस्जिद के सर्वे पर रोक क्यों लगी, ये भी बताएंगे...।
लेकिन कल की बड़ी खबरों से पहले आज के प्रमुख इवेंट्स, जिन पर रहेगी नजर...
अब कल की बड़ी खबरें...
1. BJP विधायक बोले- मणिपुर हिंसा में राज्य सरकार शामिल; इस मुद्दे पर संसद में हंगामा
मणिपुर से भाजपा विधायक पाओलीनलाल हाओकिप ने कहा है कि राज्य सरकार की मिलीभगत की वजह से हिंसा पर काबू नहीं पाया जा सका है। हाओकिप चुराचांदपुर जिले के सैकोट विधानसभा से विधायक हैं। उधर, मणिपुर मुद्दे को लेकर संसद में हंगामे के बाद लोकसभा और राज्यसभा की कार्यवाही मंगलवार सुबह 11 बजे तक के लिए स्थगित कर दी गई।
ये खबर अहम क्यों है: हाओकिप उन 10 विधायकों में से हैं जिन्होंने मई में मुख्यमंत्री एन बीरेन सिंह को लेटर लिखकर राज्य में कुकी बहुल जिलों के लिए एक अलग प्रशासन की मांग की थी। उधर, मिजो नेशनल फ्रंट के सहयोगी गुट की धमकी के बाद 568 मैतेई लोग मिजोरम छोड़कर मणिपुर आ गए हैं।
पूरी खबर यहां पढ़ें...
2. ज्ञानवापी मस्जिद के सर्वे पर 26 जुलाई तक रोक; SC ने कहा- मस्जिद कमेटी हाईकोर्ट जा सकती है
सुप्रीम कोर्ट ने ज्ञानवापी मस्जिद में ASI के सर्वे पर दो दिन के लिए रोक लगा दी है। 26 जुलाई की शाम 5 बजे तक कोई यहां सर्वे नहीं होगा। सुप्रीम कोर्ट ने कहा है कि मस्जिद कमेटी चाहे तो वाराणसी कोर्ट के फैसले के खिलाफ हाईकोर्ट जा सकती है। वाराणसी कोर्ट ने मस्जिद में वजू स्थल को छोड़कर पूरे परिसर में ASI सर्वे का आदेश दिया था। आज मामले की सुनवाई इलाहाबाद हाईकोर्ट में होनी है।
ये खबर अहम क्यों है: काशी विश्वनाथ ज्ञानवापी केस में 1991 में वाराणसी कोर्ट में पहला मुकदमा दाखिल हुआ था, जिसमें ज्ञानवापी परिसर में पूजा की अनुमति मांगी गई थी। मस्जिद कमेटी इसके खिलाफ हाईकोर्ट पहुंची। 1993 में इलाहाबाद हाईकोर्ट ने यथास्थिति कायम रखने का आदेश दिया। 2019 में वाराणसी कोर्ट में फिर से इस मामले में सुनवाई शुरू हुई, जो अभी भी जारी है।
पूरी खबर यहां पढ़ें...
3. अब नीली चिड़िया नहीं ‘X’ होगा ट्विटर का लोगो; इस प्लेटफॉर्म को X.com से जोड़ा गया
एलन मस्क ने माइक्रोब्लॉगिंग प्लेटफॉर्म ट्विटर का ब्लू बर्ड वाला लोगो बदलकर X कर दिया है। मस्क ने X.com को Twitter.com से जोड़ दिया है। यानी x.com लिखने पर आप सीधे ट्विटर की वेबसाइट पर पहुंच जाएंगे। इस प्लेटफॉर्म पर बैंकिंग और ई-कॉमर्स जैसी सर्विसेज भी जोड़ने की तैयारी चल रही है।
ये खबर अहम क्यों है: मस्क का कहना है कि वे प्लेटफॉर्म X को एवरीथिंग ऐप में बदलना चाहते हैं। मस्क का X लेटर से नाता साल 1999 से है। तब उन्होंने एक ऑनलाइन बैंकिंग कंपनी X.com बनाई थी। ये दूसरी कंपनी के साथ मर्ज होकर पेपाल बनी। उन्होंने 2017 में PayPal से यूआरएल "X.com" को फिर से खरीद लिया। उनकी एक और कंपनी का नाम SpaceX है।
पूरी खबर यहां पढ़ें...
4. सीमा हैदर के डॉक्यूमेंट्स पाकिस्तान दूतावास भेजे गए; घर पहुंचे सुप्रीम कोर्ट के वकील
नोएडा पुलिस ने सीमा हैदर से मिले सभी डॉक्यूमेंट्स वेरिफिकेशन के लिए दिल्ली स्थित पाकिस्तानी दूतावास भेजे हैं। सीमा 13 मई को अपने 4 बच्चों के साथ अवैध रूप से भारत आई थी। उधर, सुप्रीम कोर्ट के वकील एडवोकेट डॉ. एपी सिंह ने सीमा और सचिन से बातचीत की। पर उन्होंने कहा कि वे अपने क्लाइंट के साथ हुई बातचीत के बारे में कोई जानकारी नहीं देंगे।
ये खबर अहम क्यों है: ATS को सीमा से मिले मोबाइल की फोरेंसिक रिपोर्ट का भी इंतजार है। कहा जा रहा है कि यह पूरी प्रक्रिया सीमा हैदर को पाकिस्तान डिपोर्ट करने के लिए की जा रही है। काठमांडू से भारत आने के दौरान सीमा ने अपना नाम सीमा मीणा लिखवाया था और अपने बच्चों के भी हिंदू नाम लिखवाए थे। इस वजह से SSB को शक नहीं हुआ।
पूरी खबर यहां पढ़ें...
5. मैकडॉनल्ड्स के बाद सब-वे ने भी टमाटर हटाया; कहा- अच्छी क्वालिटी के टमाटर नहीं मिल रहे 
फास्ट फूड रेस्टोरेंट कंपनी Subway ने अपने फूड आइटम्स से टमाटर को हटा दिया है। सबवे इंडिया का कहना है कि ये फैसला अस्थायी तौर पर लिया गया है। हम टमाटर पर्याप्त मात्रा में नहीं खरीद पा रहे हैं, जो हमारे वर्ल्ड क्लास क्वालिटी चेक में पास हो सके। इससे पहले मैकडॉनल्ड्स ने भी अपने फूड आइटम्स से टमाटर को हटाया था।
ये खबर अहम क्यों है: देशभर में सबवे के 800 से ज्यादा आउटलेट्स हैं। हालांकि कितने आउटलेट्स पर इस फैसले का असर होगा, कंपनी ने जानकारी नहीं दी है। देश के 60% टमाटर का उत्पादन दक्षिणी और पश्चिमी क्षेत्रों में होता है। महाराष्ट्र और मध्यप्रदेश से जल्द ही नई फसल आने की उम्मीद है। जिससे आने वाले समय में कीमतें घट सकती हैं।
पूरी खबर यहां पढ़ें...
6. UP में 74 रोहिंग्या मुसलमान अरेस्ट किए गए; अवैध तरीके से बॉर्डर क्रॉस कर भारत आए थे
UP ATS ने रविवार रात गाजियाबाद, मथुरा समेत 6 जिलों में छापेमारी कर अवैध रूप से रह रहे 74 रोहिंग्या मुसलमानों को गिरफ्तार किया है। इनमें महिलाएं और बच्चे भी शामिल हैं। सबसे ज्यादा 31 रोहिंग्या मथुरा में मिले हैं। ये सभी अवैध तरीके से बॉर्डर क्रॉस कर बांग्लादेश से भारत आए थे।
ये खबर अहम क्यों है: किसी भी रोहिंग्या के पास वैलिड डॉक्यूमेंट्स नहीं मिले। जिसके बाद पुलिस ने इन्हें विदेशी अधिनियम के तहत गिरफ्तार कर लिया। 2015 के बाद म्यांमार से 9 लाख से ज्यादा रोहिंग्या शरणार्थी भागकर बांग्लादेश और भारत समेत आसपास के देशों में जा चुके हैं। बांग्लादेश के कॉक्स बाजार में दुनिया का सबसे बड़ा रिफ्यूजी कैंप है, जहां 10 लाख से ज्यादा रोहिंग्या रहते हैं।
पूरी खबर यहां पढ़ें...
7. राजस्थान की शादीशुदा अंजू पाकिस्तान पहुंची: पाकिस्तान के प्रेमी ने बोला- शादी करेंगे
राजस्थान के अलवर की एक शादीशुदा महिला अंजू (33) अपने प्रेमी नसरूल्लाह से मिलने पाकिस्तान पहुंची है। अंजू- नसरूल्लाह की दोस्ती सोशल मीडिया के जरिए हुई थी। नसरुल्लाह ने मीडिया से कहा है कि वो अंजू से शादी करेगा। वह सगाई के कुछ दिन बाद भारत जाएगी और फिर वापस पाकिस्तान आएगी। अंजू ने पाकिस्तान में रहने के लिए एक महीने का वीजा भी इश्यू कराया है।
ये खबर अहम क्यों है: अंजू की 15 साल की एक लड़की और 6 साल का लड़का है। इन दोनों को भी नहीं पता कि उनकी मां पाकिस्तान गई है। पुलिस और CID की टीमें अब मामले की जांच कर रही हैं। महिला के पति या किसी और ने कोई FIR या शिकायत दर्ज नहीं कराई है। अंजू ने 2020 में पासपोर्ट बनवाया था। ​
पूरी खबर यहां पढ़ें...
8. छात्राओं को फ्री सैनिटरी नैपकिन देने का मामला; SC ने राज्यों से कहा- 31 अगस्त तक जवाब दें
सुप्रीम कोर्ट ने क्लास 6 से 12 तक की स्टूडेंट्स को मुफ्त सैनिटरी नैपकिन देने के मामले की सुनवाई की। इस मामले पर नेशनल पॉलिसी बनाने को लेकर सिर्फ 4 राज्यों ने केंद्र को जवाब सौंपा है। अदालत ने बाकी राज्यों को चेतावनी देते हुए 31 अगस्त तक जवाब देने को कहा है।
ये खबर अहम क्यों है: सुप्रीम कोर्ट में दाखिल जनहित याचिका में कहा गया है कि पीरियड में होने वाली दिक्कतों के कारण कई लड़कियां स्कूल छोड़ देती हैं, क्योंकि कई परिवारों के पास सैनिटरी नैपकिन खरीदने के लिए पैसे नहीं होते। स्कूलों में भी फ्री नैपकिन की सुविधा न होने से उनकी पढ़ाई प्रभावित होती है। कई स्कूलों में यूज्ड नैपकिन को डिस्पोज करने की सुविधा भी नहीं है।
पूरी खबर यहां पढ़ें...
9. दिल्ली में यमुना फिर खतरे के निशान से ऊपर; सौराष्ट्र-कच्छ में भारी बारिश का अलर्ट
दिल्ली में एक बार फिर बाढ़ जैसे हालात बन रहे हैं। यमुना खतरे के निशान (205.33 मीटर) से ऊपर आ गई है। सोमवार रात 9 बजे जलस्तर 206.04 मीटर दर्ज किया गया। दिल्ली के रिलीफ कैंप में रह रहे लोग बुखार, सिरदर्द, पेटदर्द और आईफ्लू से परेशान हैं। कैंप में रह रहे करीब 70% लोग आईफ्लू से प्रभावित हैं। गुजरात के सौराष्ट्र और कच्छ में भारी बारिश का अलर्ट है।
ये खबर अहम क्यों है: मौसम विभाग ने आज 20 राज्यों में भारी बारिश का अलर्ट जारी किया है। इनमें मध्य प्रदेश, राजस्थान, हिमाचल, उत्तराखंड, छत्तीसगढ़, ओडिशा, महाराष्ट्र भी शामिल हैं। भारी बारिश की वजह से रुद्र प्रयाग और कर्णप्रयाग के बीच गौचर-बद्रीनाथ हाईवे का 100 मीटर का हिस्सा बह गया। बद्रीनाथ यात्रा दो से तीन दिन तक बंद रहेगी।
पूरी खबर यहां पढ़ें...
आज का कार्टून By मंसूर नकवी...
कुछ अहम खबरें हेडलाइन में…
अब खबर हटके...
फ्लाइट में कारिगल के हीरो का जोरदार स्वागत; कंपनी ने तोहफा भी दिया
दिल्ली से पुणे जा रही इंडिगो की फ्लाइट में कारगिल के हीरो परमवीर चक्र विजेता संजय कुमार का जोरदार स्वागत किया गया। कैप्टन को जब प्लेन में संजय कुमार के होने की जानकारी लगी तो उन्होंने कैबिन से बाहर आकर सभी को उनकी बहादुरी का किस्सा सुनाया, और इंडिगो की तरफ से उन्हें तोहफा भी दिया।
सूबेदार मेजर संजय कुमार 4 जुलाई 1999 को हुए ऑपरेशन विजय में शामिल थे। इस दौरान उन्हें गोली भी लगी थी। परमवीर चक्र युद्ध के समय दिया जाने वाला यह बहादुरी का सबसे बड़ा सम्मान है। अब तक यह अवॉर्ड सिर्फ 21 लोगों को मिला है। पढ़ें पूरी खबर...
भास्कर की एक्सक्लूसिव स्टोरीज, जो सबसे ज्यादा पढ़ी गईं…
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...